b'\n_START_ARTICLE_\nRubensova hi\xc5\xa1a\n_START_PARAGRAPH_\nRubensova hi\xc5\xa1a (nizozemsko Rubenshuis) v Antwerpnu je nekdanji dom in delavnica Petra Paula Rubensa (1577\xe2\x80\x931640). Zgrajena je bila okoli leta 1610 in je danes muzej njegovega \xc5\xbeivljenja in dela. Stoji v bli\xc5\xbeini glavne \xc5\xbeelezni\xc5\xa1ke postaje.\n_START_SECTION_\nRubens in Antwerpen\n_START_PARAGRAPH_\nRubens je bil iz znane dru\xc5\xbeine v Antwerpnu in je skoraj vse svoje odraslo in umetni\xc5\xa1ko dejavno \xc5\xbeivljenje pre\xc5\xbeivel v sodobnem delu mesta, zato ga imajo za "velikega sina mesta"._NEWLINE_Njegov o\xc4\x8de Jan Rubens je bil svetnik in spo\xc5\xa1tovani patricij v Antwerpnu. Reformirana dru\xc5\xbeina je zaradi verskega preganjanja v \xc5\xa0panski Nizozemski leta 1568 zapustila mesto. O\xc4\x8de je postal svetovalec odvetnik Anne Sa\xc5\xa1ke, \xc5\xbeene Viljema Oranskega, v Siegnu. V tem \xc4\x8dasu se je rodil sin. Po o\xc4\x8detovi smrti se je Peter Pavel, star 10 let, z materjo preselil nazaj v svoj rodni kraj._NEWLINE_Rubens je \xc5\xbeivel v Antwerpnu vse do svoje smrti leta 1640 s prekinitvijo zaradi dolgega potovanja po Italiji od 1600 do 1608 in nekaj diplomatskih slu\xc5\xbeb v tujini.\n_START_SECTION_\nRubensova hi\xc5\xa1a, ko je \xc5\xbeivel v njej\n_START_PARAGRAPH_\nLeto dni po poroki z Isabello Brant leta 1609 je Rubens za\xc4\x8del graditi vilo v italijanskem slogu na takratni ulici Vaartstraat (zdaj Wapper, 9\xe2\x80\x9311), ki bila v tistem \xc4\x8dasu na bregovih kanala Herentalse Vaart. Rubens je stavbo zasnoval na podlagi \xc5\xa1tudij italijanske renesan\xc4\x8dne pala\xc4\x8dne arhitekture. Osnova je bila Palazzi di Genova, knjiga iz leta 1622, ki jo je napisal in ilustriral Peter Paul Rubens in prikazuje in opisuje pala\xc4\x8de v Genovi v Italiji na 72 tablicah. Drugi zvezek ima 67 dodatnih plo\xc5\xa1\xc4\x8dic, dodanih v istem letu, in jih navadno najdemo skupaj. Verjetno Rubens ni bil avtor ilustracij drugega dela. To je edina njegova knjiga. Hi\xc5\xa1a je bila njegov dom, atelje, imela je veli\xc4\x8dasten portik in notranje dvori\xc5\xa1\xc4\x8de. Dvori\xc5\xa1\xc4\x8de se odpira v baro\xc4\x8dni vrt._NEWLINE_V sosednjem ateljeju so on in njegovi u\xc4\x8denci izdelali veliko del, po katerih je Rubens slaven. Da bi izpolnil vse zahteve in naro\xc4\x8dila iz Anglije, Francije, \xc5\xa0panije in Bavarske in od drugod, je ustanovil dobro organizirano delavnico. Za ve\xc4\x8dino opravljenega dela se je opiral na \xc5\xa1tudente in sodelavce, sam pa je zagotavljal kakovost in pogosto sam dokon\xc4\x8dal slike. V lo\xc4\x8denem zasebnem studiu je naredil risbe, portrete in majhne slike brez pomo\xc4\x8di u\xc4\x8dencev in sodelavcev in urejal svojo korespondenco. Ohranjenih je 5000 pisem v nizozem\xc5\xa1\xc4\x8dini, franco\xc5\xa1\xc4\x8dini, latin\xc5\xa1\xc4\x8dini in \xc5\xa1e posebej v italijan\xc5\xa1\xc4\x8dini. Rubens je ve\xc4\x8dino svojega \xc5\xbeivljenja pre\xc5\xbeivel v tej hi\xc5\xa1i in 30. maja 1640 je v njej tudi umrl. Njegova veli\xc4\x8dastna grobnica, ki jo je zasnoval njegov sodelavec in prijatelj Johann Bockhorst, je v bli\xc5\xbenji cerkvi svetega Jakoba._NEWLINE_Poleg te hi\xc5\xa1e, ki je zdaj mestna muzejska hi\xc5\xa1a, je imel Rubens svoj sede\xc5\xbe tudi v Steenu blizu Mechelena.\n_START_SECTION_\nHi\xc5\xa1a po Rubensu\n_START_PARAGRAPH_\nRubens je pre\xc5\xbeivel ve\xc4\x8dino svojega \xc5\xbeivljenja v tej stavbi. Po njegovi smrti je njegova \xc5\xbeena Helena Fourment oddala zgradbo Williamu Cavendishu, 1. vojvodi Newcastla, in njegovi \xc5\xbeeni, ki sta zaradi dr\xc5\xbeavljanske vojne zapustila domovino. Po Cavendishevi vrnitvi v Anglijo leta 1660 je bila stavba prodana._NEWLINE_\xc5\xa0ele v 19. stoletju je mesto izkazalo spo\xc5\xa1tovanje svojemu najbolj znanemu dr\xc5\xbeavljanu. Leta 1843 je bil na Groenplaatsu na ju\xc5\xbeni strani Liebfrauendoma postavljen kip v Rubensovo \xc4\x8dast, delo kiparja Guillauma Geefsa. V Antwerpnu so leta 1877 praznovali Rubensov 300. rojstni dan. Njegov nekdanji dom in delovno mesto pa sta \xc5\xa1e vedno v zasebni lasti._NEWLINE_Mesto je kupilo hi\xc5\xa1o leta 1937 in po obse\xc5\xbeni obnovi je bila Rubenshuis leta 1946 odprta za javnost. V sobah so namestili ve\xc4\x8d deset Rubensovih slik in umetni\xc5\xa1kih del in dela njegovih sodobnikov. Med njimi je njegovo zgodnje delo Adam in Eva (1600), v stari shrambi visi njegov najbolj znan avtoportret, ki je nastal, ko je bil star pribli\xc5\xbeno 50 let._NEWLINE_Vrt Rubensove hi\xc5\xa1e je bil urejen v letih 1993 in 2001. Te skrbne ukrepe, ki so jih opravili brez zanesljivega zgodovinskega vira, je Svet Evrope uvrstil v mre\xc5\xbeo evropske vrtne dedi\xc5\xa1\xc4\x8dine._NEWLINE_Rubenianum, center, namenjen \xc5\xa1tudiju Rubensa, je v stavbi na zadnji strani vrta.'